b'\n_START_ARTICLE_\nKirjeshakin Suomen-mestaruus\n_START_PARAGRAPH_\nKirjeshakin Suomen-mestaruus on kilpailu, jossa pelataan kirje\xc5\xa1akin Suomen mestaruudesta. Turnauksia on j\xc3\xa4rjestetty vuodesta 1951 l\xc3\xa4htien.\n_START_SECTION_\nKisan historiaa\n_START_PARAGRAPH_\nAlkuaikoina pelien siirrot v\xc3\xa4litettiin l\xc3\xa4hett\xc3\xa4m\xc3\xa4ll\xc3\xa4 kirje postissa vastapelaajalle. Ensimm\xc3\xa4isen, mutta tuolloin viel\xc3\xa4 ep\xc3\xa4virallisen Suomen mestaruuden (vuosina 1944\xe2\x80\x931946) voitti Eino Heilimo. Virallisia mestaruusturnauksia on pelattu 1950-luvun alusta l\xc3\xa4htien. Ensimm\xc3\xa4isen virallisen mestaruusturnauksen voittaja oli Antti G. Ojanen vuonna 1951. Viimeinen perinteisesti kirjeiden v\xc3\xa4lityksell\xc3\xa4 pelattu turnaus p\xc3\xa4\xc3\xa4ttyi 2007 ja sen voitti Pauli Aulaskari._NEWLINE_Vuosina 2002\xe2\x80\x932007 perinteisen turnausmuodon rinnalla kilpailtiin s\xc3\xa4hk\xc3\xb6postitse pelattavan SM-turnauksen mestaruudesta. Ensimm\xc3\xa4isen s\xc3\xa4hk\xc3\xb6postitse pelatun turnauksen voitti Pertti Peuraniemi. Vuodesta 2008 alkaen turnaukset on pelattu kansainv\xc3\xa4lisen kirje\xc5\xa1akkiliiton (ICCF) palvelinta k\xc3\xa4ytt\xc3\xa4m\xc3\xa4ll\xc3\xa4. Vuonna 2016 kilpailtiin Suomen mestaruudesta jo 66. kerran. Eniten mitaleita vuoteen 2008 menness\xc3\xa4 oli voittanut Bo J\xc3\xa4derholm (5 kultaa, 2 hopeaa ja yksi pronssi). Yksi voitoista oli jaettu mestaruus._NEWLINE_Yleisen sarjan Suomen mestaruuden ohella pelataan my\xc3\xb6s naisten ja veteraanien SM-turnauksia.'